P6_TA(2005)0090

Veszélyes anyagok

Az Európai Parlament állásfoglalása az egyes veszélyes anyagok elektromos és elektronikus berendezésekben való alkalmazásának korlátozásáról szóló 2002/95/EK európai parlamenti és tanácsi irányelv mellékletének a műszaki fejlődéshez történő hozzáigazítás céljából történő módosításáról szóló bizottsági határozattervezetről (CMT-2005-151 és CMT-2005-642)

Az Európai Parlament,

- tekintettel az egyes veszélyes anyagok elektromos és elektronikus berendezésekben való alkalmazásának korlátozásáról szóló, 2003. január 27-i 2002/95/EK európai parlamenti és tanácsi irányelvre [1],

- tekintettel az egyes veszélyes anyagok elektromos és elektronikus berendezésekben való alkalmazásának korlátozásáról szóló 2003. január 27-i 2002/95/EK európai parlamenti és tanácsi irányelv mellékletének a műszaki fejlődéshez történő hozzáigazítás céljából történő módosításáról szóló bizottsági határozattervezetre (CMT-2005-151 és CMT-2005-642),

- tekintettel a 2002/95/EK irányelv 7. cikkében említett bizottság 2005. március 16-i véleményére,

- tekintettel a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozat [2] 8. cikkére, továbbá az 1999/468/EK tanácsi határozat végrehajtási eljárásairól szóló, az Európai Parlament és a Bizottság között létrejött megállapodásra [3],

- tekintettel az EK-Szerződés 95. cikkének (3) bekezdésére,

- tekintettel eljárási szabályzata 81. cikkére,

A. mivel a 2002/95/EK irányelv 4. cikkének (1) bekezdése a 2006. július 1-jétől forgalomba hozott új elektromos és elektronikus berendezésekben korlátozza az ólom, a higany, a kadmium, a hat vegyértékű króm, a polibrómozott bifenilek (PBB) és a polibrómozott difenil-éterek (PBDE) felhasználását, amenynyiben a melléklet szerint nem képezik mentesség tárgyát,

B. mivel 2004. december 10-én a 2002/95/EK irányelv 7. cikkének megfelelően létrehozott bizottság egy olyan bizottsági határozattervezet mellett szavazott, amely a 2002/95/EK irányelv mellékletének új mentességek hozzáadása és meglévő mentességek módosítása érdekében történő módosítására irányul,

C. mivel az 1999/468/EK határozat 7. cikkének (3) bekezdése és a megállapodás (1) pontja előírja, hogy az Európai Parlamentnek "a bizottsági tagokkal egy időben és azonos feltételek mellett kézhez kell kapnia a bizottsági ülések napirendtervezetét, ... a bizottságokhoz benyújtott tervezett végrehajtási intézkedéseket, a szavazások eredményét, az ülésekről készült összefoglaló beszámolókat, továbbá azoknak a hatóságoknak a jegyzékét, amelyekhez a tagállamok által az azok képviseletére kinevezett személyek tartoznak",

D. mivel a Parlament a határozattervezetet az 1999/468/EK határozat szerinti ellenőrzési jogköréből adódóan csak 2005. január 28-án és csak kérelem alapján kapta kézhez,

E. mivel addig az időpontig a Parlament azon dokumentumok közül, amelyeket kellett volna megkapnia a hulladékokról szóló közösségi jogszabályoknak a tudományos és technikai fejlődéshez 2004 folyamán történő hozzáigazításáért felelős bizottság üléseivel kapcsolatban, szinte egyet sem kapott meg,

F. mivel az illetékes parlamenti bizottság 2005. február 3-án felvetette, hogy a Bizottság nem tartja be az 1999/468/EK határozatot és a Bizottsággal kötött megállapodást; mivel a Bizottság vállalta egy új komitológiai eljárás elindítását és az összes hiányzó dokumentum 2005. február 16-án történő megküldését,

G. mivel a Parlament 2005. február 25-én kézhez kapott egy új határozattervezetet,

H. mivel a 2002/95/EK irányelv 5. cikkének (1) bekezdése lehetővé teszi a szükséges módosításokat a mellékletnek a tudományos és műszaki fejlődéshez történő hozzáigazítása érdekében,

I. mivel a 2002/95/EK irányelv 4. cikkének (1) bekezdésében foglalt veszélyes anyagok biztonságosabb alternatívái hozzáférhetők vagy fejlesztés alatt állnak az olyan alkalmazások számára, amelyek jelenleg mentességet élvezik,

J. mivel a 2002/95/EK irányelv 5. cikke (1) bekezdésének b) pontja megállapítja "az elektromos és elektronikus berendezésekben használt anyagok és alkatrészek mentesítés[ét] a 4. cikk (1) bekezdésének rendelkezései alól, ha a tervezés módosításával történő kivonásuk vagy olyan anyagok vagy alkatrészek használatával történő helyettesítésük, amelyekhez nem szükségesek az említett anyagok, műszakilag vagy tudományosan nem kivitelezhető, illetve ha a helyettesítés által okozott káros környezeti, egészségügyi és/vagy a fogyasztói biztonságot érintő hatások várhatóan meghaladják az így elért környezeti, egészségügyi és/vagy a fogyasztói biztonságot érintő előnyöket",

K. mivel a 2002/95/EK irányelv 5. cikke (1) bekezdésének b) pontja határozza meg azokat a kizárólagos kritériumokat, amelyeket figyelembe lehet venni a további mentességekre irányuló határozattervezetek előkészítése céljából,

L. mivel a Bizottság határozattervezete (2) preambulumbekezdésében kijelenti, hogy "ezen veszélyes anyagok felhasználása ezekben a meghatározott anyagokban és alkatrészekben továbbra is elkerülhetetlen",

M. mivel a 2002/95/EK irányelv 5. cikkének (2) bekezdése szerint a Bizottság konzultál többek között az érdekelt felekkel a melléklet módosítása előtt, és "a beérkezett információk alapján jelentést készít",

N. mivel az érdekelt felekkel folytatott konzultáció ellenőrzése az alábbi problémákra világított rá:

- a kérelmezett mentességek érvényessége vagy nem érvényessége tekintetében a bizonyítási teher az érdekelt felekre hárult és nem a kérelmezőre,

- a mentesség iránti kérelmeket nem hozták nyilvánosságra, ami gátolja a Parlamentet abban, hogy hatékony ellenőrzést gyakorolhasson, különösen annak értékelését, hogy (2) preambulumbekezdésében található kijelentés megalapozott-e,

- az érdekelt felekkel folytatott konzultációban szerepeltek költségszempontok, jóllehet a 2002/95/EK irányelv nem tartalmaz költségszempontokat; mivel a költségekkel kapcsolatos indokolatlan konzultáció kétségeket vet fel a határozattervezet alapjáról,

O. mivel a Bizottság által megrendelt, a kérelmek érvényességének értékelésére szolgáló jelentés ellenőrzése az alábbi problémákra világított rá:

- a költségeket kifejezetten a mentességek megadásának kritériumaként tekintik, ami ellentmond a 2002/95/EK irányelv rendelkezéseinek; mivel a költségek indokolatlan figyelembevétele megkérdőjelezi a jelentés érvényességét,

- a gazdasági szereplőknek egyértelmű jelzést adó lejárati dátumok és a jellegéből adódóan nyílt általános felülvizsgálati záradék közötti jelentős különbségtételt nem értelmezték; mivel az általános felülvizsgálati záradékot nem lehet azonosnak tekinteni az egyértelmű lejárati dátumokkal,

- a jelenleg hozzáférhető helyettesítő anyagokról szóló információk nem teljes mértékben felelnek meg a tényleges helyzetnek; mivel ez megkérdőjelezi az 5. cikk (1) bekezdése b) pontja kritériumainak értékelésére irányuló jelentés érvényességét,

P. mivel a határozattervezet ellenőrzése - figyelemmel az érdekelt felekkel folytatott konzultációból és a Bizottság által megrendelt jelentésből származó korlátozott információkra - az alábbi problémákra világított rá különösen annak mellékletével kapcsolatban:

- olyan anyagokra is megállapítottak mentességeket, amelyekre létezik helyettesítő anyag [7. (második francia bekezdés), 10., 12., 13. és 14. pont], ellentétben az 5. cikk (1) bekezdésének b) pontjával,

- az egyik mentességet az érdekelt felekkel folytatandó konzultáció nélkül terjesztették ki (8. pont, kadmium az elektromos érintkezőkben) ellentétben az 5. cikk (2) bekezdésével,

- a 7. pont (második francia bekezdés) 2010-es lejárati dátumát indokolás nélkül szüntették meg,

- a határozat nem állapított meg más lejárati dátumokat - még a 2002/95/EK irányelv mellékletének 7. pontjára (annak harmadik francia bekezdésére) sem, ellentétben a 10. pontjában szereplő egyértelmű kötelezettséggel,

- a kérelmezők által számos pontra javasolt lejárati dátumot nem vettek fel (10., 11., 13., 14. pont),

- egyes mentességeket tágabb körben biztosítottak, mint ahogy azt kérelmezték és/vagy indokolt lenne (10., 12. pont), ellentétben az 5. cikk (1) bekezdésének b) pontjával,

- a mentességeket megalapozatlan és nem számszerűsített műszaki vizsgálatok alapján biztosították [7. (második francia bekezdés), 10., 14. pont], ellentétben az 5. cikk (1) bekezdésének b) pontjával,

- ismét bevezették a melléklet 10. pontjának hibás számozását annak ellenére, hogy az irányelv ezen számozásból adódó félrevezető értelmezését követően a Bizottság vállalta ennek a kijavítását (15. pont),

Q. mivel az 1999/468/EK határozat 8. cikke megállapítja a Parlament azon jogát, hogy állásfoglalást fogadjon el annak jelzésére, hogy a tervezett végrehajtási intézkedések "túllépnék az alap-jogiaktusban meghatározott végrehajtási hatásköröket",

1. úgy ítéli meg a korlátozottan rendelkezésre álló információk alapján, hogy a Bizottság nem a 2002/95/EK irányelv 5. cikkének (1) bekezdésével, 5. cikke (1) bekezdésének b) pontjával és 5. cikkének (2) bekezdésével összhangban járt el, és ezért túllépett az ezen irányelvben meghatározott végrehajtási hatáskörén;

2. felhívja a Bizottságot, hogy - figyelemmel erre az állásfoglalásra - vizsgálja felül a 2002/95/EK irányelv mellékletének a műszaki fejlődéshez történő hozzáigazítás céljából történő módosításáról szóló határozattervezetét, és biztosítsa, hogy a melléklet módosításai teljes mértékben feleljenek meg az említett irányelv rendelkezéseinek;

3. megerősíti, hogy egyéb komitológiai akták ezt követő ellenőrzése rávilágított arra, hogy az, hogy az eljárási rendelkezések tekintetében a Bizottság nem tartja be az 1999/468/EK tanácsi határozatot és a megállapodást, nem különálló eset;

4. felhívja a Bizottságot, hogy végezze el az 1999/468/EK határozat és a megállapodás be nem tartása - az eljárások 2003 végén végrehajtott módosítása óta bekövetkezett - valamennyi esetének részletes értékelését, és határozza meg a jogi aktusokat és a be nem tartás pontos formáit, és a teljes értékelést továbbítsa a Parlamentnek három hónapon belül;

5. felhívja a Bizottságot, hogy tartsa tiszteletben a Parlament 1999/468/EK határozat és a megállapodás szerinti információs és ellenőrzési jogát;

6. utasítja elnökét, hogy továbbítsa ezt az állásfoglalást a Tanácsnak és a Bizottságnak, valamint a tagállamok kormányainak és parlamentjeinek.

[1] HL L 37., 2003.2.13., 19. o.

[2] HL L 184., 1999.7.17., 23. o.

[3] HL L 256., 2000.10.10., 19. o.

--------------------------------------------------